览秀亭
毛伦 (Ming)
秋风几日摇霜樾，北镇西山两奇绝。启窗览秀小亭幽，景物撩人自然别。丹崖翠壑吐仍吞，黄云白草入深垣。短碑古塔幽兰馨，野店孤桩何处村。荒榛小径不盈尺，谷口萦纡更深入。萧萧木落岂胜秋，溪欲乱流堆乱石。山形地脉势何崇，上有千载之苍松。孤高偃蹇傲霜雪，秀拔天地干秦封。红霞几缕吞朝旭，突兀高楼断山曲。南峰势压北峰雄，剑戟森然对群玉。彩云缥缈栖蓬莱，金阙森罗紫极开。山空寂寂白昼永，野旷落落清风来。飞檐铃铎语朱阁，石殿帘栊闲翠幕。回峰转壑挹清溪，叠嶂层峦连碧落。山原迢递千里通，万物苍茫一目中。放怀聊取片时趣，仙境未必人间同。白云一片青山小，野戍烟霞秋意老。林梢几点认归鸦，天外数行横绝岛。晴时乘兴纵登临，与客携壶乐赏心。海阔天空云浩浩，台高树合影沉沉。九霄入幕飞琼露，野鹤孤云恍然度。长吟走笔思无穷，尽览风光此亭赋。